นิสสันโชว์ นิสสัน ลีฟ รถยนต์พลังงานไฟฟ้ารุ่นใหม่ นิสสัน ลีฟ ใหม่ คือสัญลักษณ์แห่งแนวคิดนิสสัน อินเทลลิเจนท์ โมบิลิตี้ และยังเป็นดาวเด่นภายในงานปีนี้ รถยนต์พลังงานไฟฟ้ารุ่นนี้มียอดขายสูงที่สุดในโลกที่ 340,000 คันในเกือบ 50 ประเทศทั่วโลก และยังแสดงถึงวิสัยทัศน์ของนิสสันที่จะมุ่งสร้างการขับเคลื่อนไร้มลพิษในประเทศไทย นาย อันตวน บาร์เตส ประธาน บริษัท นิสสัน มอเตอร์ (ประเทศไทย) จำกัด กล่าวว่า “เราได้ประกาศนำนิสสัน ลีฟ รถยนต์พลังงานไฟฟ้าที่ขายดีที่สุดในโลกมาสู่ตลาดเมืองไทยในปีงบประมาณ 2561 การตัดสินใจดังกล่าวคือสิ่งที่ถูกต้องซึ่งเกิดขึ้นจากการศึกษาของนิสสันที่ให้ฟรอสต์ แอนด์ ซัลลิแวนทำการสำรวจอนาคตของรถยนต์พลังงานไฟฟ้าในเอเชียตะวันออกเฉียงใต้ รายงานการสำรวจในประเทศไทยพบว่ามีความต้องการใช้รถยนต์พลังงานไฟฟ้าอย่างมากในประเทศไทย ผู้เข้าร่วมการสำรวจ 44 เปอร์เซ็นต์ยืนยันว่าจะพิจารณาซื้อรถยนต์พลังงานไฟฟ้าอย่างแน่นอน เมื่อต้องตัดสินใจซื้อรถยนต์ครั้งต่อไป”